एकटा प्रेयस के मन में अपन प्रेयसीक लेल प्रेमक जे तरंगित रंग सम्मुख अबैछ, बिल्कुल अपूर्व रुप में दृष्टिगोचर अछि। ओ यथावत् छथिन्ह वा सही में किछु हरौलन्हि ई त हुनके पता छन्हि मुदा एहि ठाम लगैत अछि जे सभ के अपन नयन-कमान सँ घायल करय वाली आओर दोसर के मन हरब' वाली के अपने की की नहि हरा गेलन्हि- झुमका, कनबाली,. . . . . एत तक कि ठोरक लाली सेहो. . . . . . हद त तब भेल जे प्रणय-रंग सँ रंगल हुनकर ओढ़नी प हम की, कौओ मिट गेल आ ल' क' भागि गेल दरभंगा टावर प. . . . . . . . . आह अति मधुरगर एहि गीत के पढ़ला पर बुझाइत अछि जे शृंगार रसक शिरोमणि विद्यापतिक भूमि पर एखनों प्रणय रस सँ सराबोर फुहारक सदिखन बरसैत रहैत अछि। 